ROZHODNUTIE KOMISIE
z 25. augusta 2008
o rovnocennosti kategórií vodičských preukazov
[oznámené pod číslom K(2008) 3790]
(Text s významom pre EHP)
(2008/766/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/439/EHS z 29. júla 1991 o vodičských preukazoch (1), najmä na jej článok 10,
keďže:
(1)
V smernici 91/439/EHS sa ustanovuje, že všetky vodičské preukazy vydané členskými štátmi by mali byť vzájomne uznávané vrátane preukazov vydaných pred dátumom uplatnenia princípu vzájomného uznávania.
(2)
Princíp vzájomného uznávania vodičských preukazov znamená plné uznanie všetkých oprávnení, ktoré boli udelené držiteľovi preukazu v súlade s vnútroštátnymi právnymi predpismi platnými v čase jeho vydania.
(3)
V smernici 91/439/EHS sa ustanovuje, že členské štáty by mali zabezpečiť rovnocennosť kategórií vodičských preukazov vydaných pred vykonávaním uvedenej smernice a preukazov založených na vzore Spoločenstva. Tieto rovnocennosti by mala určiť Komisia právnou záväznou formou.
(4)
Tabuľky rovnocennosti kategórií vodičských preukazov ustanovené rozhodnutím Komisie 2000/275/ES z 21. marca 2000 o rovnocennosti určitých kategórií vodičských preukazov (2) by sa mali aktualizovať najmä v súvislosti s posledným rozšírením Spoločenstva.
(5)
Rozhodnutie 2000/275/ES by sa preto malo zrušiť,
PRIJALA TOTO ROZHODNUTIE:
Článok 1
Toto rozhodnutie sa vzťahuje na všetky platné vodičské preukazy vydané členskými štátmi, ktoré sa používajú.
Článok 2
Tabuľky rovnocennosti kategórií vodičských preukazov, ktoré členské štáty vydali pred úplným vykonaním smernice 91/439/EHS, a harmonizovaných kategórií vodičských preukazov definovaných v článku 3 smernice 91/439/EHS sa stanovujú v prílohe I k tomuto rozhodnutiu.
Článok 3
1. Kategórie vodičských preukazov, ktoré boli vydané pred vykonaním smernice 91/439/EHS, oprávňujú držiteľa riadiť bez obmedzení motorové vozidlá zodpovedajúce kategóriám uvedeným v prílohe I k tomuto rozhodnutiu bez výmeny vodičského preukazu. Môžu však platiť určité obmedzenia, ktoré sa pre príslušné oprávnenie uvádzajú v prílohe I k tomuto rozhodnutiu.
2. Pri výmene vodičských preukazov za vzor vodičského preukazu Spoločenstva uvedeného v prílohách I a Ia k smernici 91/439/EHS sa udelia rovnocenné oprávnenia podľa prílohy I k tomuto rozhodnutiu.
3. Kódy, ktoré označujú obmedzenie zodpovedajúce oprávneniam, sú harmonizovanými kódmi Spoločenstva podľa článku 7 ods. 1 písm. a) smernice 91/439/EHS.
4. Princíp Spoločenstva o vzájomnom uznávaní podľa článku 1 ods. 2 smernice 91/439/EHS sa nevzťahuje na vnútroštátne kategórie vodičských preukazov.
Článok 4
Rozhodnutie 2000/275/ES sa zrušuje odo dňa nadobudnutia účinnosti tohto rozhodnutia.
Odkazy na zrušené rozhodnutie sa považujú za odkazy na toto rozhodnutie a znejú v súlade s tabuľkou zhody uvedenou v prílohe II.
Článok 5
Toto rozhodnutie je určené členským štátom.
V Bruseli 25. augusta 2008